מחבלת פוצצה מטען ליד ניידת משטרה, שוטר נפצע קל - חדשות 13
מחבלת פוצצה מטען ליד ניידת משטרה, שוטר נפצע קל
פיגוע תופת סמוך למעלה אדומים: מחבלת התקרבה לשוטרים במחסום א-זעים והפעילה מטען חבלה שהוטמן ברכבה. כתוצאה מהפיצוץ נפצע שוטר כבן 45 באורח קל והוא סובל מכוויות. המחבלת נפצעה קשה ופונתה להדסה עין כרם, לאחר שהכוחות במקום וידאו כי לא הוטמן ברכב מטען נוסף
פיגוע תופת קשה נמנע סמוך למעלה אדומים: שוטר כבן 45 נפצע הבוקר (ראשון) קל כשמחבלת פוצצה מטען חבלה סמוך לניידת משטרה ליד מעלה אדומים. הוא נפגע מכוויות ופונה לקבלת טיפול בבית חולים. אזור הפיגוע נסגר לתנועה כשכוחות רבים וידאו שברכב אין מטען נוסף, ולאחר מכן פונתה משם המחבלת לבית החולים הדסה עין כרם במצב קשה.
האירוע התרחש באזור השעה 07:00, כשהמחבלת הגיעה סמוך למחסום א-זעים שבין ירושלים לבין מעלה אדומים. שוטר ממחוז ש"י הבחין כי היא נוסעת בצורה מחשידה, וכשסימן לה לעצור את הרכב היא הפעילה את מטען החבלה שנשאה עימה. השוטר נפצע באורח קל והוא סובל מכוויות בפלג גופו העליון.
לזירת הפיגוע הוזעקו כוחות ביטחון רבים על מנת לוודא שברכב לא הוטמן מטען חבלה נוסף. לאחר מכן, פונתה המחבל לבית החולים הדסה עין כרם כשמצבה מוגדר קשה. בעקבות הפיגוע, מורגשים עומסי תנועה כבדים בכביש מספר 1 והתנועה באזור נחסמה לכלי רכב.
הרכב בו נסעה המחבלת, הבוקר בזירת הפיגוע(חטיבת דובר המשטרה)
כוחות הצלה בזירת הפיגוע, הבוקר(דוברות מד"א)
"כשהגענו לזירה הובילו אותנו לגבר שהיה בהכרה מלאה. הוא התהלך וסבל מכוויות בפלג גופו העליון", שחזר פרמדיק מגן דוד אדום, אהרון אדלר, שהגיע למקום הפיגוע. "כשניתן היה להתקרב לרכב, טיפלנו בנהגת שהייתה בהכרה, עם כוויות בכל חלקי גופה. פינינו אותה לבית החולים כשמצבה קשה".
זוהי הפעם הראשונה בגל הטרור שפוקד את ישראל בשבוע האחרון בה נעשה שימוש במטען נפץ נגד כוחות הביטחון. בצה"ל ובמשטרה יחקרו את נסיבות האירוע, אך מעריכים כי נמנע פיגוע בהיקף גדול הרבה יותר.